**O B R A Z L O Ž E N J E**

**I PRAVNI TEMELJ**

 Pravni temelj za donošenje ove odluke sadržan je u članku 30. Ustavnog zakona o pravima nacionalnih manjina («Narodne novine» br. 155/02, 47/10, 80/10, 93/11 i 93/11), članku 4. i 6. Pravilnika o naknadi troškova i nagradi za rad članovima vijeća i predstavnicima nacionalnih manjina («Narodne novine br. 8/24), u daljnjem tekstu: Pravilnik i članku 76. Statuta Grada Pula - Pola (Službene novine - Bollettino ufficiale Pula - Pola, broj 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst).

**II PRIKAZ STANJA I RAZLOZI ZA DONOŠENJE**

Sukladno odredbama Ustavnog zakona o pravima nacionalnih manjina, u Gradu Pula - Pola dana 07. svibnja 2023. godine provedeni su izbori za predstavnike u vijećima nacionalnih manjina, i to:

* Vijeće albanske nacionalne manjine
* Vijeće bošnjačke nacionalne manjine
* Vijeće crnogorske nacionalne manjine
* Predstavnik mađarske nacionalne manjine
* Vijeće makedonske nacionalne manjine
* Vijeće slovenske nacionalne manjine
* Vijeće srpske nacionalne manjine
* Vijeće romske nacionalne manjine
* Vijeće talijanske nacionalne manjine.

Vijeća nacionalnih manjina u pravilu se financiraju iz proračuna Grada Pula - Pola. Ustavni zakon o pravima nacionalnih manjina u članku 30. utvrđuje da članovi vijeća nacionalne manjine svoje dužnosti obavljaju, u pravilu, na dragovoljnoj osnovi i s pažnjom dobrog gospodara. Stavak 2. istog članka propisuje da članovi vijeća nacionalne manjine iz sredstava vijeća mogu primati naknadu troškova koje su imali u obavljanju poslova za vijeće i nagradu za mjesečno ili neko drugo razdoblje ako to odobri i do visine koju odobri ministar nadležan za opću upravu.

Sukladno navedenoj odredbi, Ministarstvo pravosuđa i uprave donijelo je Pravilnik o naknadi troškova i nagradi za rad članovima vijeća i predstavnicima nacionalnih manjima prema čijim odredbama isti ostvaruju pravo na mjesečnu naknadu koja može iznositi najviše do visine do 75% od iznosa naknade koju ostvaruju članovi predstavničkog tijela jedinice lokalne i područne (regionalne) samouprave u skladu s člankom 31.a stavkom 1. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20).

Pravilnikom je utvrđena obveza jedinica lokalne samouprave da svojim općim aktima urede ukupan iznos sredstava za troškove mjesečnih nagrada vijećima nacionalnih manjina te ukupan iznos sredstava za troškove mjesečne nagrade predstavniku nacionalne manjine.

Istim Pravilnikom određeno je da iznos mjesečne nagrade za rad predsjednika, zamjenika predsjednika i članove vijeća nacionalnih manjina određuju vijeća nacionalnih manjina odlukom.

Predloženom Odlukom određuje se ukupan iznos sredstava za troškove mjesečnih nagrada (uključujući porez i doprinose) po pojedinom vijeću nacionalnih manjina u iznosu od 278,85 eura te ukupan iznos sredstava za troškove mjesečne nagrade (uključujući porez i doprinose) predstavniku nacionalne manjine u iznosu od 18,59 eura.

Stupanjem na snagu ove Odluke prestaje važiti Odluka o određivanju nagrade za rad članovima vijeća nacionalnih manjina Grada Pula - Pola (Službene novine - Bollettino ufficiale Pula - Pola, broj 12/07).

 **III FINANCIJSKA SREDSTVA POTREBNA ZA PROVEDBU AKTA**

 Za realizaciju Odluke osigurana su sredstva u Proračunu Grada Pula - Pola za 2024. godinu.

 **p.o. PROČELNIK**

 **Nebojša Nikolić, univ.mag.iur.**